ET Euroopa Liidu Teataja L 137/16

KOMISJONI MÄÄRUS (EÜ) nr 827/2005,

30. mai 2005,

millega sätestatakse nõukogu määruse (EÜ) nr 1255/1999 üksikasjalikud rakenduseeskirjad teatavatele juustudele antava ühenduse eraladustusabi osas ladustamisaastal 2005/2006

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1255/1999 piima- ja piimatooteturu ühise korralduse kohta, (1) eriti selle artiklit 10,

ning arvestades järgmist:

(1) Määruse (EÜ) nr 1255/1999 artikli 9 kohaselt võib eraladustusabi anda kaua säilivatele juustudele ning lamba- ja/või kitsepiimast valmistatud juustudele, mille valmimisaeg on vähemalt kuus kuud, kui nende juustude hinnasuundumused ja varud osutavad turu tõsisele tasakaalustamatusele, mida hooajalise ladustamise abil saaks ära hoida või vähendada.

(2) Teatavate kaua säilivate juustude ja Pecorino Romano, Kefalo-Tyri ja Kasseri tootmise hooajalisest iseloomust tekkivaid raskusi süvendab nende tarbimise hooajalisus, mis on tootmisele vastupidine. Selliste juustude konsolideerimata tootmissüsteem teeb need raskused veelgi tõsisemaks. Seetõttu tuleks sätestada hooajalise ladustamise kasutamine nende koguste puhul, mis vastavad suvise ja talvise toodangu erinevusele.

(3) Sätestada tuleks abikõlblikud juustusordid ja maksimaalsed kogused, millele abi võib anda, samuti lepingute kestus, mis peaks peegeldama tegelikke turunõudmisi ning juustude säilivust.

(4) Vajalik on täpsustada ladustamislepingu tingimused ja olulised sammud, mis võimaldavad lepinguga hõlmatud juustu eristamist ning kontrolli. Eraladustusabi suuruse arvestamisel võetakse arvesse ladustamiskulusid ja tasakaalu säilitamise vajadust abi saava juustu ja muude turul müüdavate juustude vahel. Arvestades nimetatud asjaolusid ning olemasolevaid vahendeid tuleb vähendada kindlaksmääratud kulutuste ja laopäeva kulude summasid; finantskulude summa peab olema välja arvutatud 2 %lise intressi alusel.

(5) Samuti tuleks kehtestada dokumenteerimist, aruandlust ning kontrollimissagedust ja kontrolli iseloomu käsitlevad üksikasjalikud eeskirjad. Liikmesriikidel tuleks lubada nõuda lepinguosaliselt kontrollimiskulude katmist tervikuna või osaliselt.

(6) Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Teema

Käesolev määrus sätestab vastavalt määruse (EÜ) nr 1255/1999 artiklile 9 teatavate juustude eraladustusabi (edaspidi “abi”) andmise üksikasjalikud eeskirjad ladustamisaastal 2005/2006.

Artikkel 2

Mõisted

Käesolevas määruses kasutatakse järgmisi mõisteid:

a) laopartii – vähemalt 2 tonni kaaluv juustukogus, mis on ühte sorti ja mis on ladustamisse antud samal päeval samas laos;

b) lepingulise ladustamise alguspäev – päev, mis järgneb lattu paigutamisele;

c) lepingulise ladustamise viimane päev – päev, mis eelneb laost väljatoomisele;

d) ladustamisperiood – ajavahemik, mille vältel juust võib käia eraviisilise ladustamise süsteemi alla, nii nagu on määratud lisas ja iga juustu kohta eraldi.

Artikkel 3

Abikõlblikud juustud

1. Abi antakse teatavatele kaua säilivatele juustudele ning Pecorino Romano, Kefalo-Tyri ja Kasseri juustudele lisas määratletud tingimustel.

2. Juustud peavad olema valmistatud ühendusesiseselt ja vastama järgmistele tingimustele:

a) kandma kustumatute tähtedega märgist tootjaettevõtja ning valmistamise päeva ja kuu kohta; need tähised võivad moodustada koodi;

b) olema rahuldavalt läbinud kvaliteedikontrolli, mis tagab, et juust pakub piisavaid garantiisid, mis lubab seda pärast laagerdumist liigitada lisas määratletud kategooriasse.

Artikkel 4

Ladustamisleping

1. Juustude eraviisilise ladustamisega seotud lepingud sõlmitakse selle liikmesriigi, kelle territooriumil juuste ladustatakse, sekkumisameti ning füüsiliste või juriidiliste isikute vahel, keda edaspidi nimetatakse “lepinguosalised”.

2. Ladustamisleping koostatakse kirjalikult lepingu koostamise taotluse alusel.

Taotlus peab jõudma sekkumisametisse hiljemalt 30 päeva jooksul alates kauba lattu saabumise kuupäevast ja see võib käsitleda ainult sellist juustupartiid, mille lattupaigutamine on lõpetatud. Sekkumisamet registreerib taotluse vastuvõtmise kuupäeva.

Kui sekkumisamet saab taotluse eespool nimetatud tähtajale järgneva 10 tööpäeva jooksul, võib ladustamislepingut veel sõlmida, kuid abisummat vähendatakse 30 %.

3. Ladustamisleping koostatakse ühe või mitme laopartii kohta ja see sisaldab järgmisi sätteid:

a) lepinguga hõlmatud juustude kogusid;

b) lepingu täitmise kuupäevad;

c) abisumma suurus;

d) ladude andmed.

4. Ladustamisleping sõlmitakse hiljemalt 30 päeva jooksul alates lepingu sõlmimise taotluse registreerimisest.

5. Kontrollmeetmed, eelkõige artiklis 7 osutatud, on esitatud sekkumisameti spetsifikaadis. Ladustamislepingu aluseks on nimetatud spetsifikaat.

Artikkel 5

Lattu paigutamine ja laost väljatoomine

1. Lattu paigutamise ja laost väljatoomise ajavahemikud on toodud lisas.

2. Laost väljatoomine toimub terve laopartii kaupa.

3. Kui 60 esimese lepingulise ladustamispäeva jooksul ilmneb, et juustude kvaliteedi halvenemine on suurem kui säilitamise ajal tavaks, võivad lepinguosalised üks kord ühe laopartii kohta saada loa riknenud kogused oma kuludega välja vahetada.

Kui riknenud kogused avastatakse ladustamisperioodil või laost välja tuues toimunud kontrollimise ajal, siis need kogused abi ei saa. Lisaks ei tohi abikõlbliku partii ülejäänud osa kaaluda vähem kui kaks tonni.

Teist lõiku kohaldatakse samuti juhul, kui üks osa partiist tuuakse välja enne lõikes 1 osutatud ladustamisperioodi lõppu või enne artikli 8 lõikes 2 osutatud minimaalse ladustamisaja lõppu.

4. Abisumma arvutamisel asendatud koguste kohta (lõike 3 esimene lõik) arvestatakse lepinguliseks ladustamise alguspäevaks lepingulise ladustamise esimene päev.

Artikkel 6

Ladustamistingimused

1. Liikmesriik tagab vastavuse kõikidele abikõlblikkuse tingimustele.

2. Lepinguosaline või liikmesriigi nõudmisel või volitusel lao eest vastutav isik teeb kontrollimise eest vastutavale pädevale ametiasutusele kättesaadavaks kõik dokumendid, mis võimaldavad kindlaks teha, eriti eraviisilise ladustamise alla käivate toodete osas, järgmise teabe:

a) omanik kauba lattu saabumise hetkel;

b) juustude päritolu ja valmistamise kuupäev;

c) lattu saabumise kuupäev;

d) olemasolu laos ja lao aadress;

e) laost väljatoomise kuupäev.

3. Lepinguosaline või vajaduse korral lao eest vastutav isik, peab iga lepingu kohta kättesaadavat laoarvestust, mis sisaldab järgmisi andmeid:

a) eraviisilise ladustamise alla käivate toodete tuvastamine laopartii numbri järgi;

b) lattu paigutamise ja laost väljatoomise kuupäevad;

c) juustude arv ja nende kaal laopartiis;

d) toodete asukoht laos.

4. Ladustatud kaubad peavad olema hõlpsasti tuvastatavad, kergelt ligipääsetavad ja lepingu alusel eraldi märgistatud. Ladustamise alla kuuluvatele juustudele paigaldatakse eritähis.

Artikkel 7

Kontrollimised

1. Lattu paigutamise ajal teostab pädev ametiasutus kontrollimist tagamaks, et ladustatud kaubad on abikõlblikud, ja et hoida ära toodete võimalikku asendamist lepingulise ladustamise ajal.

2. Pädev ametiasutus teostab ette teatamata pistelist kontrolli, et teha kindlaks toodete olemasolu laos. Saadud valim peab kajastama tervikut ja vastama vähemalt 10 %le üldisest lepingulisest kogusest, mis kuulub eraviisilise ladustamise abi alla.

Kontrollimine hõlmab peale artikli 6 lõikes 3 osutatud laoarvestuse ka toodete kaalu, omaduste ja tuvastamise füüsilist kontrollimist. Need füüsilised kontrollimised peavad hõlmama vähemalt 5 % etteteatamata kontrollimisele kuuluvast kogusest.

3. Lepingulise ladustamise lõppedes kontrollib pädev ametiasutus toodete kohalolekut. Kuid kui tooted jäävad lattu ka pärast maksimaalse lepingulise ladustamise lõppemist, võib seda kontrolli teostada siis, kui tooted laost välja tuuakse.

Esimeses lõigus osutatud kontrollimiseks teatab lepinguosaline sellest pädevale ametiasutusele, märkides ära asjaomased laopartiid, vähemalt viis tööpäeva enne lepingulise ladustamise lõppu või laost väljatoomise algust, kui viimane toimub pärast lepingulise ladustamise lõppu.

Liikmesriik võib määrata lühema ajavahemiku kui teises lõigus osutatud viis tööpäeva.

4. Lõigete 1, 2 ja 3 kohaselt teostatud kontrollimistest tuleb koostada aruanne, milles märgitakse:

a) kontrollimise kuupäev;

b) selle kestus;

c) sooritatud toimingud.

Kontrollimise aruandele peavad alla kirjutama vastutav inspektor ja kaasallkirjastajana lepinguosaline või vajaduse korral lao eest vastutav isik, ning see peab kuuluma maksete toimikusse.

5. Kõrvalekallete puhul, mis puudutavad 5 % või rohkem kontrollitud toodetest, laiendatakse kontrollimist suuremale valimile, mille määratleb pädev ametiasutus.

Liikmesriigid teavitavad sellistest juhtudest komisjoni nelja nädala jooksul.

6. Liikmesriigid võivad ette näha, et kontrollimiskulud katab täielikult või osaliselt lepinguosaline.

Artikkel 8

Ladustusabi

1. Abisummad on määratud järgmiselt:

a) 7,50 eurot tonni kohta püsikuludeks;

b) 0,20 eurot tonni kohta iga lepingujärgse ladustamispäeva eest laokuludeks;

c) finantskuludeks iga lepingujärgse ladustamispäeva eest: i) 0,23 eurot tonni kohta kaua säilivate juustude puhul, ii) 0,28 eurot tonni kohta Pecorino Romano juustu puhul, iii) 0,39 eurot tonni kohta Kefalo-Tyri ja Kasseri puhul.

2. Abi ei anta, kui lepinguline ladustamine kestab vähem kui 60 päeva. Maksimaalselt antav abisumma ei või olla suurem 180 lepingulisele ladustamispäevale vastavast summast.

Kui lepinguosaline rikub artikli 7 lõike 3 teises või vajaduse korral kolmandas lõigus osutatud tähtaega, vähendatakse abisummat 15 % ja seda makstakse ainult selle ajavahemiku eest, mille kohta lepinguosaline esitab pädevat ametiasutust rahuldava tõendi, et juustud jäid lepinguliselt ladustatuks.

3. Abisumma makstakse välja lepinguosalise taotluse alusel lepingulise ladustamisaja lõpus 120 päeva jooksul alates taotluse vastuvõtmisest tingimusel, et artikli 7 lõikes 3 osutatud kontrollimised on toimunud ja et abiraha saamiseks õigust andvad tingimused on täidetud.

Kui aga abi saamise õigust käsitlev ametlik läbivaatamine on pooleli, ei tehta väljamakset enne vastava õiguse tunnustamist.

Artikkel 9

Jõustumine

Käesolev määrus jõustub selle Euroopa Liidu Teatajas avaldamise päevale järgneval päeval.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 30. mai 2005 Komisjoni nimel komisjoni liige Mariann FISCHER BOEL

(1) EÜT L 160, 26.6.1999, lk 48. Määrust on viimati muudetud komisjoni määrusega (EÜ) nr 186/2004 (ELT L 29, 3.2.2004, lk 6).

LISA